KARANSÉN 5
Samuyɛle tola kô télénni lé kɛla
Samuyɛle tɛrɛ baarala fanibôn lé kɔnɔ kabi a dénni tuma, mɔɔlu tɛrɛ wala Yahuwa batola yén dɔ lé. I ka a lɔn Samuyɛle séla fanibôn kɔnɔ ɲamɛn ? An ɲé dô la anna lɔnniya kan munun ka bɛn Samuyɛle bamuso, Hanna, la kôkɛɲan ma.
A mɛnna, Hanna tɛrɛ afɛ ka dén sɔrɔn kɔni a tun tɛ sé dén sɔrɔnna. Wô kôsɔn a ka Yahuwa matara ka ban ka a madiya, kôsa wô yé a madɛmɛn. A ka layiri ta kô ni a ka dénkɛɛ sɔrɔn a tun di a lawa fanibôn na, dénkɛɛ wô tun di to fanibôn na ka to baarala yén kɔnɔ. Yahuwa ka ala matarali lamɛn, Hanna ka dénkɛɛ sɔrɔn. A ka dénkɛɛ wô tɔɔ la kô Samuyɛle. Samuyɛle ka san saba ni wô tɛ san nani ɲɔn sɔrɔn tuma mɛn, Hanna ka a lawa fanibôn na kôsa a yé Alla la baara kɛ yén dɔ, yoo a ka layiri ta ɲamɛn kan.
Éli tɛrɛ sarakalaséla kuntiibaa lé di fanibôn kɔnɔ. A dénkɛɛ fila tɛrɛ baarala a dafɛ yén dɔ. I hankili to a dɔ kô, fanibôn tɛrɛ Alla bato bôn lé di, mɔɔlu tun kakan ka kôɲuman lé kɛ yén dɔ. Kɔni Éli dénkɛɛlu tɛrɛ kôdju siyaman kɛla yén dɔ. Samuyɛle ka élula kôdju wôlu yé. Samuyɛle ka kôdju kɛ yoo Éli dénkɛɛlu ka a kɛ ɲamɛn ? — Wô kuman tɛ, a tola kô télénni lé kɛla, yoo a sɔrɔnbalu tun ka a karan ɲamɛn.
Ilé ɲanan, Éli tun kakan ka mun kɛ a dénkɛɛ fila wôlu la ? A tun kakan ka sariya la élu kan. A tun makan butun ka sɔn a dénlu la baara ma Alla la bôn kɔnɔ. Kɔni Éli ma wô kɛ, wô kôsɔn Yahuwa mɔnɛla kôdjuya alé ni a dénkɛɛ fila bɛɛ ma. Yahuwa ka a fɔ kô a di sariya la élu kan.
Suu dô rɔ, Samuyɛle tɛrɛ sinɔ rɔ, mɔɔ dô ka a kili kô : « Samuyɛle ! » A ka a bori ka wa Éli dafɛ, kɔni Éli ka fɔ a ɲɛ kô : « N né ma i kili. » Kilili wô kɛla kɔtunu haan suɲa fila. Kilili sabana kɛni kɔ, Éli ka a fɔ Samuyɛle ɲɛ kô, ni a ka kilili wô lamɛn kɔtunu a yé a fɔ kô : « Yahuwa kuman n ɲɛ, n tolomalɔni i la. » Samuyɛle dôn ka wô lé kɛ. Yahuwa ka a fɔ Samuyɛle ɲɛ kô : « A fɔ Éli ɲɛ kô n dina sariya la ala dénbaya kan, élula kôdjulu kôsɔn. » Ilé ɲanan, kuman wô lasé kô nɔyani tɛrɛ Samuyɛle ma ? — Kô nɔyani tun tɛ wô di. Samuyɛle silanni tɛrɛ, kɔni Yahuwa ka a fɔ a ɲɛ kô a yé mɛn kɛ, a ka wô lé kɛ. Yahuwa ka mɛn fɔ wô kɛla tuɲa di. Éli dénkɛɛ fila wôlu faala, Éli fanan saala.
Samuyɛle yé tɔmaséré ɲuman lé di an ɲɛ. A tɛrɛ mɔɔlu yéla kôdju kɛla, kɔni a ka kô télénni lé kɛ. Ilé dôn ? I dina kɛ yoo Samuyɛle, ka to kô télénni kɛla ? Ni i ka wô kɛ, i di Yahuwa ni i sɔrɔnbalu lasɛwa.
MƐNLU KARAN ILA KITABU KƆNƆ
Samuyɛle I 2:22-26 ; 3:1-21, TMN
min_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn kab_Latn